Broj: 711-I-1833-M-148/22-05-19

Zagreb, 28. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić i Aleksandre Jozić-Ileković kao članova Povjerenstva, na temelju članka 21. stavka 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **u predmetu obveznika Zdenka Jakuca, općinskog načelnika Općine Lopar,** povodom Mišljenja Povjerenstva broj 711-I-464-M-148/22-02-19 od 22. ožujka 2022.g., na 181. sjednici održanoj dana 28. srpnja 2022.g. donosi sljedeću

**ODLUKU**

**Utvrđuje se da je obveznik Zdenko Jakuc, općinski načelnik Općine Lopar, postupio sukladno uputama sadržanim u Mišljenju Povjerenstva broj: 711-I-464-M-148/22-02-19 od 22. ožujka 2022.g. te da su upute provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.**

Obrazloženje

Obveznik Zdenko Jakuc, općinski načelnik Općine Lopar, podnio je Povjerenstvu zahtjev za davanjem mišljenja o poslovnom odnosu poslovnog subjekta u vlasništvu majke obveznika s Općinom Lopar vezano uz dodjelu koncesijskog odobrenja za iznajmljivanje ležaljki i suncobrana na plaži Livačina. Navedeni zahtjev je zaprimljen pod poslovnim brojem 711-U-3685-M-148/22-01-4, dana 17. ožujka 2022.g., povodom kojeg se vodi predmet broj M-148/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u registar obveznika Povjerenstvo je utvrdilo da je Zdenko Jakuc, općinski načelnik Općine Lopar od 4. lipnja 2021.g. Slijedom navedenog, obveznik Zdenko Jakuc, dužan je postupati sukladno odredbama ZSSI-a.

Člankom 21. stavkom 1. ZSSI-a propisano je da je obveznik, kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, dužan o tome pravodobno obavijestiti Povjerenstvo. Stavkom 2. predmetnog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s ovim Zakonom, a stavkom 3. je propisano da će ako to zahtijevaju okolnosti konkretnog slučaja, Povjerenstvo mišljenje iz stavka 2. ovoga članka izraditi i dostaviti bez odgađanja, najkasnije u roku od pet dana od dana zaprimanja obavijesti.

Člankom 21. stavkom 4. ZSSI-a propisano je da je obveznik odnosno tijelo u kojem obveznik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz stavka 2. ovoga članka. Stavkom 5. istog članka propisano je da Povjerenstvo posebnom odlukom, bez odgađanja, a najkasnije u roku od pet dana od dana dostave mišljenja iz stavka 2. ovoga članka, sukladno odredbama ovoga Zakona o postupku pred Povjerenstvom, utvrđuje jesu li upute Povjerenstva iz stavka 2. ovoga članka provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Člankom 21. stavkom 6. ZSSI-a propisano je da su pravni poslovi odnosno pravni akti koji su sklopljeni odnosno doneseni bez prethodne obavijesti Povjerenstvu iz stavka 1. ovoga članka, protivno uputama Povjerenstva iz stavka 2. ovoga članka, dostavom nepotpune ili neistinite dokumentacije iz stavka 4. ovoga članka ili na bilo koji drugi način protivno odredbama ovoga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla odnosno pravnog akta.

Člankom 9. stavkom 1. ZSSI-a propisano je da obveznik dužan, ukoliko se pojave okolnosti koje se mogu definirati kao potencijalni sukob interes, deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da, ako drugačije nije propisano zakonom, će se obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 5. stavkom 3. ZSSI-a propisano da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Povjerenstvo je u skladu s citiranim odredbama ZSSI-a, na 164. sjednici, održanoj 22. ožujka 2022.g. obvezniku dalo mišljenje prema kojem poslovni subjekt u vlasništvu majke obveznika može stupiti u poslovni odnos s Općinom Lopar ukoliko obveznik postupi u skladu s uputama Povjerenstva iz istog Mišljenja.

Mišljenjem od 22. ožujka 2022.g. Povjerenstvo je dalo upute obvezniku da se, sukladno članku 9. ZSSI-a, a u cilju jačanja vjerodostojnosti i očuvanja povjerenja građana u tijela javne vlasti te otklanjanja sumnje da je dužnost općinskog načelnika koristio radi probitka člana obitelji, izuzme od svakog pa i posrednog sudjelovanja u provedbi postupka dodjele koncesijskog odobrenja Općine Lopar kao i od donošenja odluke o odabiru kandidata s kojim će Općina sklopiti navedeni ugovor te od potpisivanja navedenog ugovora. Isto tako, obveznik je upućen da deklarira članovima Općinskog vijeća te široj javnosti putem službene internetske stranice kako je jedan od kandidata za dobivanje koncesijskog odobrenja i poslovni subjekt u vlasništvu njegove majke te da o učinjenim radnjama dostavi dokumentaciju Povjerenstvu.

Dana 25. travnja 2022.g. obveznik je Povjerenstvu dostavio obavijesti koje su predstavljene Općinskom vijeću Općine Lopar te objavljene na službenoj internetskoj stranici Općine, kojima deklarira da je poslovni subjekt u vlasništvu njegove majke podnio zahtjev za dodjelu koncesijskog odobrenja za obavljanje djelatnosti na pomorskom dobru, a koje se odnose na iznajmljivanje ležaljki i suncobrana.

Nadalje, dana 18. srpnja 2022.g. Općina Lopar dostavila je presliku Rješenja o dodijeljenom koncesijskom odobrenju KLASA: UP/I 034-01/22-01/39, URBROJ: 2170-24-05/1-22-01 od 09. lipnja 2022.g. iz kojeg je razvidno da se koncesijsko odobrenje za komercijalno-rekreacijske sadržaje na mikrolokaciji Livačina u smislu iznajmljivanja ležaljki i suncobrana dodjeljuje majci obveznika. Iz navedene odluke je utvrđeno i da je koncesijsko odobrenje potpisao predsjednik Vijeća za davanje koncesija, odnosno da navedenu odluku nije donio obveznik Zdenko Jakuc, slijedom čega nisu utvrđene okolnosti iz kojih bi proizlazilo da je obveznik na bilo koji način sudjelovao u ovome postupku izdavanja koncesijskog odobrenja.

Slijedom navedenog, na temelju članka 21. stavka 5. ZSSI-a, odlučeno je kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Zdenko Jakuc, elektroničkom dostavom
2. Objava na internetskoj stranici Povjerenstva
3. Pismohrana